_:nca3b3f8c90c9461f958a59a83e1fcef1xb0
<http://schema.org/articleBody>
"चेन्नई:\r\n\r\nआईपीएल 2024 में आखिरकार कोलकाता नाइटराइडर्स का विजयरथ थम ही गया। लगातार तीन मैच जीतने वाली केकेआर को चेन्नई सुपरकिंग्स ने सोमवार रात सीजन की पहली हार दे दी। अपने घर यानी एमए. चिदंबरम स्टेडियम में चेन्नई ने टॉस जीतकर पहले गेंदबाजी करते हुए केकेआर को सिर्फ 137 रन पर रोक दिया और फिर 14 गेंद पहले सात विकेट से एकतरफा अंदाज में मैच अपने नाम किया। कप्तान रुतुराज गायकवाड़ ने नाबाद अर्धशतक 67 रन की पारी खेली तो उससे पहले रविंद्र जडेजा (चार ओवर में 18 रन पर तीन विकेट) की अगुवाई में गेंदबाजों ने धारदार खेल दिखाया।\r\n\r\nCSK की लगातार दो हार के बाद पहली जीत\r\nडिफेंडिंग चैंपियन चेन्नई सुपरकिंग्स को लगातार दो शिकस्त के बाद इस मैच में जीत नसीब हुई। अब चार मैच में दो जीत दो हार के साथ चेन्नई पॉइंट्स टेबल में चौथे नंबर पर पहुंच गए तो इस हार के साथ केकेआर चार मैच में तीन जीत के साथ दूसरी पोजिशन पर बरकरार है। कप्तान रुतुराज गायकवाड़ के अलावा शिवम दुबे ने 18 गेंद में तेज 28 रन तो डेरिल मिचेल ने 19 गेंद में 25 रन बनाए। ओपनर रचिन रविंद्र आठ बॉल में 15 रन बनाकर आउट हुए। एमएस धोनी तीन गेंद में 1 रन बनाकर नाबाद रहे। पेसर तुषार देशपांडे ने चार ओवर में 33 रन पर तीन विकेट लिए तो तेज गेंदबाज मुस्तफिजुर रहमान ने चार ओवर में 22 रन पर दो विकेट और महीश तीक्षणा ने चार ओवर में एक विकेट पर 28 रन देकर अच्छा साथ निभाया।\r\n\r\nबुरी तरह फ्लॉप KKR का बैटिंग ऑर्डर\r\nकोलकाता नाइटराइडर्स अगर शुरुआती तीन मैच जीतकर टूर्नामेंट में अजेय बनी रही थी तो उसके पीछे बल्लेबाजों का बेखौफ खेल था। मगर मैच की पहली ही गेंद पर इन फॉर्म इंग्लिश ओपनर फिल सॉल्ट बिना खाता खोले आउट हो गए। सुनील नरेन (20 गेंद में 27 रन) भी ओपनिंग में वैसे धारदार नजर नहीं आए। पिछले मैच के हीरो 18 वर्षीय अंगकृष रघुवंशी (18 गेंद में 24 रन) भी जल्दी आउट हो गए। अंगकृष और नरेन तो एक ही ओवर में जडेजा का शिकार बने। वेंकटेश अय्यर (3) और रमनदीप सिंह (13 रन) मिडिल ऑर्डर में बुरी तरह फ्लॉप रहे।\r\n\r\nकेकेआर के सारे सूरमा ढेर\r\nश्रेयस अय्यर और रिंकू सिंह भी तेजी से रन बनाने में संघर्ष करते दिखे, जिससे टीम ने 16वें ओवर में रनों का सैंकड़ा पूरा किया। सीएसके लिए मौजूदा सत्र में पहला मैच खेल रहे शार्दुल ठाकुर की इस ओवर में श्रेयस ने चौका लगाकर 25 गेंद के बाउंड्री के सूखे को खत्म किया। स्ट्रेजिक टाइम आउट के बाद 17वें ओवर में देशपांडे की गेंद को रिंकू (नौ रन) विकेटों पर खेल गए। क्रीज पर आंद्रे रसेल की मौजूदगी से केकेआर को कुछ बड़े शॉट की उम्मीद थी, लेकिन वह 10 गेंद की पारी में दो चौके की मदद से 10 रन ही बना सके। मुस्तफिजुर ने 20वें ओवर में श्रेयस और मिचेल स्टार्क को आउट कर केकेआर को 140 रन के अंदर रोक दिया। श्रेयस का कैच जडेजा ने पकड़ा जो आईपीएल में उनका 100वां कैच रहा।"
<https://bheldailynews.com/index.php/2024/04/08/ipl-gambhirs-kkr-victory-chariot-stopped-by-dhonis-csk-yellow-army-won-in-a-one-sided-match/>